KIRJALLINEN KYSYMYS E-3134/00

esittäjä(t): Rosa Miguélez Ramos (PSE) komissiolle

(6. lokakuuta 2000)

Aihe: Yksirunkoisia säiliöaluksia koskevat vaatimukset

Komissio on esittänyt meriturvallisuutta käsittelevän lainsäädäntöpaketin yhteydessä asetusehdotuksen, joka koskee yksirunkoisiin öljysäiliöaluksiin sovellettavien kaksoisrunkoa tai vastaavaa rakennetta koskevien rakennevaatimusten nopeutettua käyttöönottoa.

Komissio on arvioinut tämän vaikutusta yrityksiin ja erityisesti pk-yrityksiin, ja se odottaa työllisyyden hyötyvän, koska telakoiden kysyntä kasvaa. Komissio kuitenkin panee merkille Kaukoidän telakoiden, jotka saattaisivat saada suuren osan asetusehdotuksesta aiheutuvista töistä, aggressiivisen kilpailun.

Voisiko komissio antaa konkreettiset luvut, jotka liittyvät odotettavissa oleviin sopimuksiin ja niiden vaikutukseen työpaikkoihin? Voisiko komissio eritellä, moniko näistä työpaikoista voisi syntyä eurooppalaisilla telakoilla?

Voisiko komissio kertoa, noudattavatko aasialaiset telakat vaadittavia vähimmäissääntöjä, jotka koskevat sosiaali- ja työoloja, saastuttamattomia menettelyjä tai teknologista kapasiteettia?

Mikäli aasialaisten telakoiden etumatka saada näitä sopimuksia perustuu sosiaaliseen, ympäristölliseen ja teknologiseen polkumyyntiin, mihin toimiin komissio aikoo ryhtyä taatakseen reilun kilpailun ja eurooppalaisten telakoiden yhtäläiset mahdollisuudet?

Loyola de Palacion komission puolesta antama vastaus

(16. marraskuuta 2000)

Ehdotuksella Euroopan parlamentin ja neuvoston asetukseksi yksirunkoisiin öljysäiliöaluksiin sovellettavien kaksoisrunkoa tai vastaavaa rakennetta koskevien rakennevaatimusten nopeutetusta käyttöönotosta(1) pyritään varmistamaan, että öljyn ja öljytuotteiden merikuljetukset suoritetaan turvallisissa ja hyväksyttävissä olosuhteissa ja että öljyn aiheuttaman saastumisen riski onnettomuustapauksissa minimoidaan. Yhtenäinen toiminta on tarpeen, jotta öljyn aiheuttama Euroopan rannikoiden, eläimistön ja kasviston pilaantuminen ja siitä meriympäristölle koituvat haitat voidaan välttää.

Tähän tavoitteeseen pyritään nopeuttamalla kaksirunkoisten öljysäiliöalusten käyttöönottoa eli yksirunkoisten säiliöalusten korvaamista kaksirunkoisilla aluksilla. Toimenpiteen vaikutuksesta merenkulkijoiden työllisyyteen ei ole mahdollista antaa konkreettisia lukuja, kuten ei myöskään ole mahdollista arvioida, kuinka merenkulkualan yritykset käyttävät aluksiaan seuraavien 15 vuoden aikana tai minkä lipun alla aluksia liikennöidään.

Mikäli Euroopan parlamentti ja neuvosto hyväksyvät komission ehdotuksen, se lisää uusien alusten kysyntää, minkä odotetaan vaikuttavan myönteisesti laivanrakennusteollisuuteen. Mitä tulee suurimpaan osaan uudenlaisten alusten käyttöönoton nopeuttamisesta johtuvia uusien alusten tilauksia, on kuitenkin odotettavissa, että Euroopan telakoiden on kilpailtava Aasian telakoiden kanssa etenkin suurten säiliöalusten markkinasegmentillä, koska Kaukoidässä on laivanrakennuksen liikakapasiteettia ja toimialalla harjoitetaan rajua ja hyökkäävää hinnoittelupolitiikkaa. Tämä saattaa lieventää myönteistä vaikutusta laivanrakennukseen, vaikka Euroopan telakoiden voidaankin olettaa varmistavan osuutensa etenkin pienempien öljysäiliöalusten korvaamisessa. Lisäksi Euroopan telakat hyötyvät säiliöalusten kasvavasta kysynnästä pääasiassa epäsuorasti, sillä se saattaa vähentää Kaukoidän telakoiden aiheuttamaa kilpailupainetta muilla markkinasegmenteillä.

Komissiolla ei ole todisteita siitä, että Aasian laivanrakennusteollisuuden kilpailuetu perustuisi sosiaalisten ja työolojen tai teknologisiin ja ympäristöä koskeviin laiminlyönteihin. Komission teettämässä yksityiskohtaisessa hintaseurannassa on paljastunut, että markkinoiden vääristymät johtuvat suurelta osin Etelä-Korean telakoiden järjestelmällisestä alihinnoittelusta. Niiden hinnat eivät usein kata kaikkia rahoituskustannuksia eivätkä siten vastaa Maailman kauppajärjestön (WTO) polkumyyntisäännöissä määriteltyä alusten normaaliarvoa. Näiden tulosten perusteella komissio on sitä mieltä, ettei toimenpiteiden, joita toteutetaan yhtäläisten kilpailuolosuhteiden luomiseksi Euroopan laivanrakennusteollisuudelle, pitäisi perustua väitettyihin sosiaalisiin, teknologisiin tai ympäristöä koskeviin laiminlyönteihin. Sen sijaan olisi keskityttävä lopettamaan markkinatalouden vastaiset hinnoittelukäytännöt Koreassa. Komissio käy parhaillaan Korean kanssa kahdenvälisiä neuvotteluja, eikä se ole sulkenut pois mahdollisuutta ottaa tätä asiaa käsittelyyn WTO:ssa.

(1) EYVL C 212 E, 25.7.2000.